b'\n_START_ARTICLE_\nGa\xc3\xabl Clichy\n_START_SECTION_\nPo\xc4\x8deci\n_START_PARAGRAPH_\nKao mladi igra\xc4\x8d, Ga\xc3\xabl Clichy je nastupao u omladinskim sastavima ni\xc5\xbeeliga\xc5\xa1a Hersoise, Cugnaux, Muret i Tournefeuille. 2000. godine za igra\xc4\x8da su se zanimali profesionalni klubovi Auxerre, Bordeaux i Toulouse \xc4\x8diji su ga skauti pratili. Sam Clichy je odlu\xc4\x8dio oti\xc4\x87i u Cannes gdje je primarno bio na poziciji sredi\xc5\xa1njeg veznog. Nakon dvije godine nastupanja za juniore, igra\xc4\x8d je 2002. debitirao u seniorskom sastavu.\n_START_SECTION_\nArsenal\n_START_PARAGRAPH_\nArsenalov menad\xc5\xbeer Ars\xc3\xa8ne Wenger je primjetio veliki talent sunarodnjaka Clichyja te ga je osobno posjetio u lipnju 2003. i ponudio mu profesionalni ugovor za londonski klub. Navodno je Wenger tada rekao igra\xc4\x8du "igrat \xc4\x87e\xc5\xa1" \xc4\x8dime je uvjerio njega i njegovu obitelj da potpi\xc5\xa1e za klub._NEWLINE_Clichy je najprije u klubu po\xc4\x8deo kao zamjena Ashleyju Coleu a u Arsenalovom dresu je debitirao 28. listopada 2003. u utakmici Liga kupa protiv Rotherham Uniteda. Na tom susretu debitirao je jo\xc5\xa1 jedan Arsenalov igra\xc4\x8d - Cesc F\xc3\xa0bregas. Arsenal je tada dobio 9:8 na penale._NEWLINE_Svoj prvi liga\xc5\xa1ki debi igra\xc4\x8d je ostvario 22. studenog iste godine u visokoj 3:0 pobjedi protiv Birmingham Cityja. Tako\xc4\x91er, nakon \xc5\xa1to se Ashely Cole ozlijedio u prosincu, Clichy ga je zamijenio u devet utakmica od \xc4\x8dega je u njih \xc5\xa1est bio u po\xc4\x8detnom sastavu._NEWLINE_24. velja\xc4\x8de 2004. Ga\xc3\xabl je debitirao u Ligi prvaka u prvom susretu osmine finala protiv \xc5\xa1panjolske Celte Vigo koju je dobio londonski klub s 3:2._NEWLINE_Tijekom te sezone (2003./04.) Arsenal je osvojio Premier ligu te je ostao nepora\xc5\xbeen u prvenstvu dok je prije po\xc4\x8detka sljede\xc4\x87e sezone osvojen Community Shield._NEWLINE_Mladi francuski brani\xc4\x8d tada je postao Wengerov prvi izbor u utakmicama FA kupa. Tako je igra\xc4\x8d nastupio u svim Arsenalovim utakmicama osim u polufinalu kada je vra\xc4\x87en Cole. Klub je u kona\xc4\x8dnici osvojio sam kup pobijediv\xc5\xa1i u finalu Manchester United s 5:4 na penale._NEWLINE_Nakon \xc5\xa1to se Ashley Cole ponovo ozlijedio u listopadu 2005., Clichy je opet postao \xc4\x8dlanom prve mom\xc4\x8dadi te jedna od najva\xc5\xbenijih karika Arsenala tijekom Coleovog oporavka. Me\xc4\x91utim, i sam Clichy se ozlije\xc4\x91uje ve\xc4\x87 u studenom iste godine a sam oporavak je trajao \xc4\x8detiri mjeseca. Na travnjak se vratio 25. travnja 2006. u utakmici polufinala Lige prvaka protiv \xc5\xa1panjolskog Villarreala. Tada je u\xc5\xa1ao u igru kao zamjena ozlije\xc4\x91enom Mathieu Flaminiju._NEWLINE_Zbog ozljede u prvenstvenom susretu protiv Sunderlanda sljede\xc4\x87eg tjedna, Clichy je propustio samo finale Lige prvaka igrano u Parizu protiv Barcelone. Igra\xc4\x8d je cijelo vrijeme susreta bio na klupi za rezerve a Arsenal je izgubio s 2:1._NEWLINE_U kolovozu 2006. Ashley Cole je prodan gradskom suparniku Chelseaju tako da je Clichy postao standardni igra\xc4\x8d Arsenala na poziciji lijevog beka. Iste godine Ga\xc3\xabl je ozljedio nogu te je na preporuku trenera Wengera posjetio dr. Marka Myersona u Baltimoreu gdje je i operairan. Zbog toga je 2006. propustio europsko U21 prvenstvo a oporavak je trajao tri mjeseca._NEWLINE_Clichy se vratio na teren 14. listopada 2006. u prvenstvenoj utakmici protiv Watford Cityja gdje je u\xc5\xa1ao u igru kao zamjena. Ve\xc4\x87 nakon deset dana ponovo je zaigrao u prvom sastavu u pobjedi protiv WBA-a u susretu Carling kupa._NEWLINE_Sezona 2007./08. mo\xc5\xbee se smatrati najboljom u karijeri Ga\xc3\xabla Clichyja. Tada je u svim natjecanjima nastupio za klub u ukupno 49 utakmica te je bio jedini Arsenalov igra\xc4\x8d koji je odigrao svih 38 prvenstvenih susreta. Tako\xc4\x91er, te sezone je postigao i vlastiti rekord po broju asistencija. Sve je to u kona\xc4\x8dnici dovelo do toga da je Clichy uveden u PFA mom\xc4\x8dad godine. U taj sastav su uvedeni i njegovi tada\xc5\xa1nji klupski suigra\xc4\x8di Bacary Sagna, Emmanuel Adebayor i Cesc F\xc3\xa0bregas._NEWLINE_Tako\xc4\x91er, i Arsenalovi navija\xc4\x8di su ga proglasili najboljim igra\xc4\x8dem kluba dok je sam klub bio tre\xc4\x87i na prvenstvenoj ljestvici bez ijednog osvojenog trofeja._NEWLINE_Tijekom Arsenalovih priprema prije po\xc4\x8detka sezone 2008./09., Clichy je po prvi puta bio kapetan mom\xc4\x8dadi u prijateljskoj utakmici protiv Barneta. 1. studenog 2008. Clichy je zabio svoj prvi slu\xc5\xbebeni pogodak za Arsenal u 2:1 porazu od Stoke Cityja. Svoj drugi pogodak za klub Clichy je zabio 2. o\xc5\xbeujka 2011. u visokoj 5:0 pobjedi protiv Leyton Orienta u susretu FA kupa.\n_START_SECTION_\nManchester City\n_START_PARAGRAPH_\n4. srpnja 2011. potvr\xc4\x91ena je vijest da je Manchester City dogovorio sa Arsenalom uvjete prelaska Ga\xc3\xabla Clichyja u klub za 7 milijuna GBP. Igra\xc4\x8d je za novi klub potpisao trogodi\xc5\xa1nji ugovor te je debitirao u dresu Gra\xc4\x91ana tijekom njihove ameri\xc4\x8dke turneje. Prvi slu\xc5\xbebeni nastup za Manchester City imao je u finalu Community Shielda protiv gradskog rivala Uniteda a debi u Premijerligi protiv vel\xc5\xa1kog Swansea Cityja._NEWLINE_Igra\xc4\x8d je ubrzo stekao mjesto u po\xc4\x8detnom sastavu na svojoj poziciji lijevog beka. Kao i u Arsenalu, tako je Clichy i u Cityju u svojoj prvoj sezoni za novi klub osvojio englesko prvenstvo sa svega jednim bodom ispred gradskog suparnika Manchester Uniteda._NEWLINE_Clichy je napustio Manchester City u lipnju 2017. godine, nakon \xc5\xa1to mu je istekao ugovor sa Bluesima.\n_START_SECTION_\nBa\xc5\x9fak\xc5\x9fehir\n_START_PARAGRAPH_\nU srpnju 2017. je Francuz potpisao za turskog prvoliga\xc5\xa1a Ba\xc5\x9fak\xc5\x9fehir iz Istanbula.\n_START_SECTION_\nMlade reprezentacije\n_START_PARAGRAPH_\nClichy je prije debija za A vrstu igrao u svim mladim reprezentativnim uzrastima. U U15 reprezentaciji vodio ga je izbornik Luc Rabat. Tamo je debitirao u prijateljskoj utakmici protiv Italije 13. o\xc5\xbeujka 2001. Tricolori su taj susret dobili s visokih 3:0._NEWLINE_Uslijedio je nastup za U17 vrstu s kojom je 2002. nastupio na europskom prvenstvu. Tada je Francuska osvojila srebro izgubiv\xc5\xa1i u finalu protiv vr\xc5\xa1njaka iz \xc5\xa0vicarske na penale (4:2). U toj utakmici \xc5\xa0vicarsku je predvodio budu\xc4\x87i Clichyjev suigra\xc4\x8d u Arsenalu, Philippe Senderos._NEWLINE_Nakon nastupa za U18 i U19 vrstu, Ga\xc3\xabla je u U21 reprezentaciji vodio budu\xc4\x87i seniorski izbornik Raymond Domenech.\n_START_SECTION_\nSeniorska reprezentacija\n_START_PARAGRAPH_\nClichy je prvi puta pozvan u seniorski sastav 31. sije\xc4\x8dnja 2008. za utakmicu protiv \xc5\xa0panjolske. Me\xc4\x91utim, igra\xc4\x8d je u kona\xc4\x8dnici igrao za B sastav u prijateljskom susretu protiv DR Konga, dan prije utakmice sa \xc5\xa0panjolskom._NEWLINE_Ga\xc3\xabl je debitirao u dresu Tricolora tek 10. rujna 2008. u kvalifikacijskoj utakmici protiv Srbije za SP 2010. u JAR-u. Sljede\xc4\x87eg mjeseca igra\xc4\x8d je bio u po\xc4\x8detnom sastavu za susrete protiv Tunisa i Austrije koje je Francuska dobila s 3:1._NEWLINE_Nakon \xc5\xa1to su se Tricolori uspjeli kvalificirati na Svjetsko nogometno prvenstvo, tada\xc5\xa1nji izbornik Raymond Domenech uvrstio je Clichyja na popis reprezentativaca za predstoje\xc4\x87i Mundijal u Ju\xc5\xbenoj Africi 2010. Na tom popisu stavljen je kao posljednji 23. igra\xc4\x8d i zamjena standardnome Patriceu Evri. Na samom turniru Francuska je do\xc5\xbeivjela katastrofu ispav\xc5\xa1i ve\xc4\x87 u skupini dok je izbornik Domenech tijekom samog natjecanja izbacio Nicolasa Anelku iz reprezentacije. Sve je to dovelo do toga da su svi reprezentativci s popisa suspendirani za kasniju prijateljsku utakmicu protiv Norve\xc5\xa1ke._NEWLINE_Novim francuskim izbornikom postaje Laurent Blanc koji je tra\xc5\xbeio upravo Ga\xc3\xabla Clichyja kao zamjenu Evri koji je dobio zabranu nastupa u sljede\xc4\x87ih pet utakmica. Blanc se u kona\xc4\x8dnici uspio kvalificirati s reprezentacijom na Europsko prvenstvo 2012. u Poljskoj i Ukrajini. Na popisu koji je tada\xc5\xa1nji izbornik objavio u lipnju 2012. uvrstio je i Clichyja kojem je dodijeljen dres s brojem 22.\n_START_SECTION_\nPrivatni \xc5\xbeivot\n_START_PARAGRAPH_\nClichy je ro\xc4\x91en i odrastao u Toulouseu na jugozapadu Francuske. Njegova majka Jacqueline je medicinska sestra dok je otac Claude podrijetlom sa Martinika. Igra\xc4\x8d je u dobi s 15 godina postao je \xc4\x8dlan Cannesa te je tada skoro umro na operacijskom stolu. Naime, igra\xc4\x8d je jednog dana namjeravao presko\xc4\x8diti ogradu kako bi do\xc5\xa1ao do klupskog igrali\xc5\xa1ta ali mu je prilikom penjanja prst zbog prstena zaglavio na ogradi. Sve je rezultiralo time da mu se prst u potpunosti otkinuo sa \xc5\xa1ake (prstenjak na desnoj ruci) te je vra\xc4\x87en na svoje mjesto u sedmosatnoj operaciji. Tijekom same operacije do\xc5\xa1lo je do komplikacija jer je Clichyju prestalo kucati srce. Doktor koji je vodio operaciju kasnije je izjavio da je igra\xc4\x8d pre\xc5\xbeivio \xc4\x8dudom.'